**MINISTARSTVO FINANCIJA**

***Uputa o načinu praćenja ostvarivanja i trošenja***

***vlastitih i namjenskih prihoda i primitaka***

***ustanova u sustavu izvršenja sankcija***

***uključenih u Državni proračun RH za 2015. godinu***

**prosinac 2014.**

Sadržaj

[**Uvod 3**](#_Toc407783881)

[**1** **Planiranje ustanova u sustavu izvršenja sankcija u državnom proračunu 4**](#_Toc407783882)

[1.1 Razlozi uključivanja namjenskih prihoda i primitaka te vlastitih prihoda ustanova u sustavu izvršenja sankcija u državni proračun 4](#_Toc407783883)

[1.2. Objedinjeni financijski plan ustanova u sustavu izvršenja sankcija u Državnom proračunu za 2015. godinu i projekcijama za 2016. i 2017. godinu 5](#_Toc407783884)

[**2.** **Izvršavanje financijskog plana ustanova u sustavu izvršenja sankcija 8**](#_Toc407783885)

[2.1. Izuzeće od uplate namjenskih prihoda i primitaka te vlastitih prihoda ustanova u sustavu izvršenja sankcija u državnu riznicu i državni proračun 8](#_Toc407783886)

[2.2. Način praćenja mjesečnog ostvarenja i trošenja namjenskih prihoda i primitaka te vlastitih prihoda ustanova u sustavu izvršenja sankcija 8](#_Toc407783887)

# Uvod

Zakonom o izvršavanju Državnog proračuna Republike Hrvatske kojeg je Hrvatski sabor donio 2. prosinca 2014. godine zajedno s Državnim proračunom Republike Hrvatske za 2015. godinu i projekcijama za 2016. i 2017. godinu i nadalje je propisano izuzeće od uplate vlastitih i namjenskih prihoda i primitaka ustanova u sustavu izvršenja sankcija u državni proračun.

Dakle, namjenski prihodi (prihodi za posebne namjene) i vlastiti prihodi ustanova u sustavu izvršenja sankcija trebaju biti dio državnog proračuna za iduće srednjoročno razdoblje, ali neće biti dio novčanog tijeka sustava državne riznice. Ustanove u sustavu izvršenja sankcija će na svojim računima ostvarivati te prihode te sa svojih računa podmirivati obveze/rashode koji se financiraju iz ovih izvora. Ukoliko ustanove ostvaruju i druge namjenske prihode i primitke, potrebno je i njih na isti način iskazati u državnom proračunu kao i prihode za posebne namjene. Obveza ovih ustanova bit će izvještavati o korištenju svih namjenskih i vlastitih prihoda. Bitno je naglasiti da ovaj izvještaj ne obuhvaća sredstva koja ustanove ostvaruju izravno iz državnog proračuna (npr. Hrvatskog zavoda za zapošljavanje i sl.).

Ministarstvo financija izdaje ovu uputu namijenjenu Ministarstvu pravosuđa o načinu praćenja ostvarivanja i trošenja vlastitih i namjenskih prihoda i primitaka uključenih u Državni proračun RH za 2015. godinu za ustanove koje su izuzete uplate istih u sustav državne riznice. Ministarstvo pravosuđa treba svojom uputom definirati sve specifičnosti koje nisu obuhvaćene ovom Uputom, kao primjerice rokove u kojima ustanove trebaju dostaviti podatke Ministarstvu pravosuđa i slično.

# Planiranje ustanova u sustavu izvršenja sankcija u državnom proračunu

## Razlozi uključivanja namjenskih prihoda i primitaka te vlastitih prihoda ustanova u sustavu izvršenja sankcija u državni proračun

Državni proračun se sastoji sukladno članku 16. Zakona o proračunu od općeg i posebnog dijela. Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata. Prema članku 17. Zakona o proračunu, financijski plan proračunskih korisnika čine prihodi i primici te rashodi i izdaci raspoređeni u programe koji se sastoje od aktivnosti i projekata. Financijski plan proračunskog korisnika mora obuhvatiti sve izvore financiranja što proizlazi iz članka 28. Zakona o proračunu.

Pravilnikom o utvrđivanju proračunskih i izvanproračunskih korisnika državnog proračuna i proračuna jedinica lokalne i područne (regionalne) samouprave te o načinu vođenja registra proračunskih i izvanproračunskih korisnika (Narodne novine, br. 128/09) utvrđuju se kriteriji za klasificiranjem subjekta/pravne osobe u kategoriju proračunskog i izvanproračunskog korisnika državnog proračuna te proračunskog i izvanproračunskog korisnika jedinice lokalne i područne (regionalne) samouprave. Prilikom klasificiranja uzima se u obzir osnivač, način financiranja, status subjekta i vrsta djelatnosti koju obavlja.

Prema Zakonu o proračunu te odredbama navedenoga Pravilnika, ustanove u sustavu izvršenja sankcija jesu proračunski korisnici državnog proračuna. U ovom je dijelu obuhvat u potpunosti usuglašen s obuhvatom sukladno europskoj statističkoj metodologiji. Europska statistička metodologija ESA2010, propisana Uredbom (EU) br. 549/2013 Europskog parlamenta i Vijeća[[1]](#footnote-1), sadrži posebna pravila za razvrstavanje jedinica u institucionalne sektore društva, među kojima je i sektor opće države sa svojim podsektorima (prvenstveno središnjom državom i lokalnom državom). Svi statistički izvještaji Eurostatu kao statističkom tijelu Europske komisije, uključujući Fiskalno izvješće kojim se prati ispunjavanje kriterija o državnom deficitu i dugu po Maastrichtu, moraju se podnositi prema obuhvatu tih sektora.

S obzirom da su ustanove u sustavu izvršenja sankcija proračunski korisnici državnog proračuna, a posebni dio državnog proračuna sastoji se od financijskih planova proračunskih korisnika, razvidna je obveza uključivanja svih prihoda i primitaka, rashoda i izdataka navedenih ustanova u državni proračun sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja.

## Objedinjeni financijski plan ustanova u sustavu izvršenja sankcija u Državnom proračunu za 2015. godinu

Prilikom izrade Državnog proračuna Republike Hrvatske za 2015. godinu i projekcija za 2016. i 2017. godinu, sredstva za ustanove u sustavu izvršenja sankcija planirana su unutar razdjela 110 Ministarstvo pravosuđa, glave 11010 Zatvori i kaznionice u iznosu od 467.888.500 kuna kako slijedi:



Navedene ustanove su u Državnom proračunu RH za 2015. godinu planirale slijedeći izvor financiranja:

*11 Opći prihodi i primici*

Opće prihode i primitke čine prihodi od poreza, prihodi od financijske imovine, prihodi od nefinancijske imovine, prihodi od upravnih i administrativnih pristojbi, prihodi državne uprave, prihodi od kazni te primici od financijske imovine i zaduživanja (nenamjenski).

U izvor financiranja – opći prihodi i primici proračunski korisnik uključuje prihode koje ostvari iz državnog proračuna, a koje planira u okviru podskupine 671 Prihodi iz proračuna za financiranje redovne djelatnosti proračunskih korisnika.

Za prihode iz ovog izvora namjena korištenja utvrđuje se kroz sam plan proračuna. Rashodi planirani u financijskom planu proračunskog korisnika iz izvora financiranja opći prihodi i primici podmiruju se do visine planiranih rashoda.

Važno za provesti u narednom razdoblju

Važno je napomenuti da ustanove u sustavu izvršenja sankcija u državnom proračunu trebaju prikazati sve prihode koje planiraju ostvariti u 2015. godini, a ne samo izvor prikazan gore u tablici. Zbog navedenog, ustanove će dostavljati Ministarstvu pravosuđa mjesečni izvještaj. Izvještaj ne obuhvaća prihode (i rashode) koje ustanove ostvaruju izravno iz državnog proračuna.

*31 Vlastiti prihodi*

Ovaj izvor financiranja čine prihodi koje korisnik ostvaruje obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna (iznajmljivanje prostora, obavljanje ugostiteljskih usluga, prodaja gotovih proizvoda i sl).

Vlastiti prihodi iskazuju se u okviru podskupine 661 Prihodi od prodaje proizvoda i robe te pruženih usluga.

Za korisnike koji u cijelosti posluju preko državne riznice vrijede slijedeća pravila:

* Ako su vlastiti prihodi uplaćeni u proračun u nižem opsegu nego što je planirano, u skladu sa Zakonom o proračunu korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* Ako su naplaćeni u višem opsegu nego što je planirano, korisnik može preuzeti i plaćati obveze iznad iznosa utvrđenih u proračunu, a do visine uplaćenih sredstava.
* Naplaćeni vlastiti prihodi koji nisu bili iskorišteni u prethodnoj godini ne prenose se u proračun za tekuću proračunsku godinu. Stupanjem na snagu izmjena i dopuna Zakona o proračunu, koje su u saborskoj proceduru donošenja, mijenja se ovo pravilo i bit će omogućen prijenos nepotrošenih vlastitih prihoda iz jedne u drugu proračunsku godinu.

*43 Ostali prihodi za posebne namjene*

Ovaj izvor financiranja čine prihodi čije su korištenje i namjena utvrđeni posebnim propisima, a koje korisnik ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena namjena za koju se prikupljeni prihodi imaju utrošiti.

Ovi prihodi pripadaju kategoriji izvora financiranja 4 Prihodi za posebne namjene. Za korisnike koji u cijelosti posluju preko državne riznice vrijede slijedeća pravila:

* Ako su prihodi za posebne namjene u proračun uplaćeni u nižem opsegu nego što je planirano, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* Uplaćeni, a manje planirani prihodi za posebne namjene mogu se izvršavati iznad iznosa utvrđenih u proračunu.
* Prihodi za posebne namjene koji nisu bili iskorišteni u prethodnoj godini prenose se u proračun za tekuću proračunsku godinu.

- Preneseni prihodi za posebne namjene mogu se koristiti iznad financijskog plana proračunskog korisnika do visine uplaćenih sredstava.

Navedena pravila, ali bez novčanog tijeka i prilagođena takvom praćenju, primjenjivat će se i kod ustanova u sustavu izvršenja sankcija na način opisan u točki 2.2. ove Upute.

Potrebno je da prilikom prvog izvještavanja za siječanj (rok je 10. veljače 2015. godine) Ministarstvo pravosuđa utvrdi koji prihodi ustanova u sustavu izvršenja sankcija nisu planirani u državnom proračunu za 2015. godinu. Po potrebi, Ministarstvo pravosuđa otvara nove izvore financiranja s planom nula, a temeljem *Suglasnosti za otvaranje novog izvora/aktivnosti/stavke u Državnom proračunu za 2015. godinu.* Obrazac za ovu suglasnost nalazi se na internetskim stranicama Ministarstva financija ([www.mfin.hr](http://www.mfin.hr)). Obzirom da se radi o fleksibilnim izvorima, kako je već gore istaknuto, sredstva se mogu izvršavati iznad plana, odnosno do visine ostvarenih sredstava.

# Izvršavanje financijskog plana ustanova u sustavu izvršenja sankcija

## Izuzeće od uplate namjenskih prihoda i primitaka te vlastitih prihoda ustanova u sustavu izvršenja sankcija u državnu riznicu i državni proračun

Zakonom o izvršavanju državnog proračuna dana je mogućnost propisivanja izuzeća od obveze uplate namjenskih prihoda i primitaka te vlastitih prihoda proračunskih korisnika. Već su godinama ustanove u sustavu izvršenja sankcija izuzete uplate tih prihoda u državni proračun. Do sada je izuzeće od uplate vlastitih i namjenskih prihoda i primitaka proračunskih korisnika bilo povezano sa izuzećem od planiranja navedenih prihoda u državnom proračunu. Međutim, iako Zakon o izvršavanju Državnog proračuna RH za 2015. godinu i nadalje predviđa izuzeće od uplate vlastitih i namjenskih prihoda i primitaka ustanova u sustavu izvršenja sankcija u državni proračun, iz odredbi Zakona o proračunu nedvojbeno proizlazi obveza iskazivanja ukupnih prihoda i primitaka te rashoda i izdataka **iz svih izvora financiranja** u državnom proračunu za sve proračunske korisnike državnog proračuna. Sukladno navedenom, ostvarivanje vlastitih i namjenskih prihoda i primitaka te trošenje rashoda financiranih iz ovih izvora, a izuzetih od uplate u državni proračun, pratit će se izvještajno.

## Način praćenja mjesečnog ostvarenja i trošenja namjenskih prihoda i primitaka te vlastitih prihoda ustanova u sustavu izvršenja sankcija

Ministarstvo pravosuđa treba uspostaviti sustav izvještavanja temeljem kojeg će se naplata i potrošnja vlastitih i namjenskih prihoda i primitaka ustanova u sustavu izvršenja sankcija evidentirati u SAP sustavu državne riznice. Ministarstvo je obvezno do 10. u mjesecu za prethodni mjesec unijeti podatke za svaku ustanovu u SAP sustav. Rok u kojem ustanove trebaju dostaviti izvještaje Ministarstvu pravosuđa, utvrđuje samo Ministarstvo.

Polugodišnji i godišnji izvještaj o izvršenju državnog proračuna koji će se podnositi Hrvatskom saboru na četvrtoj razini ekonomske klasifikacije, odnosno razini odjeljka u 2015. godini, odnosno 2016. godini mora sadržavati i izvršenje rashoda ustanova na gotovinskoj osnovi financiranih iz novouključenih izvora financiranja.

Ministarstvo pravosuđa će u 2015. od ustanova u sustavu izvršenja sankcija, proračunskih korisnika državnog proračuna iz svoje nadležnosti, mjesečno prikupljati podatke o iznosu naplaćenih prihoda i primitaka koji nisu uplaćeni u državni proračun te svih rashoda i izdataka koji su iz tih prihoda plaćeni.

Prihodi i primici u izvještaju koji ustanove dostavljaju Ministarstvu pravosuđa trebaju biti iskazani po osnovnim računima računskog plana (peta razina računskog plana). Međutim, neke se vrste prihoda i primitaka u sustavu državne riznice prate analitički na devetoj razini, što je prikazano u veznim tablicama u privitku ove Upute. Stoga će Ministarstvo pravosuđa utvrditi za svaku pojedinu ustanovu koje prihode treba iskazati analitički. Naglašavamo da se u izvještaju (kao i u knjigovodstvenim evidencijama) prihodi i primici iskazuju po gotovinskom načelu. Navedeno uključuje i eventualno provedene kompenzacije.

Prihodi i primici u izvještaju koji ustanove dostavljaju Ministarstvu pravosuđa također trebaju biti iskazani po izvorima financiranja. Izvori financiranja opisani su u prvom dijelu ove Upute. Ministarstvo pravosuđa će dodijeliti svakoj vrsti prihoda izvor financiranja, sukladno veznim tablicama, i o istom obavijestiti svaku ustanovu.

Rashodi i izdaci u izvještaju koji ustanove dostavljaju Ministarstvu pravosuđa trebaju biti iskazani po osnovnim računima računskog plana (peta razina računskog plana). Naglašavamo da se u izvještaju (za razliku od knjigovodstvenih evidencija) rashodi i izdaci iskazuju po gotovinskom načelu, odnosno tek kada su plaćeni. Navedeno uključuje i eventualno provedene kompenzacije. Rashodi iskazani u izvještaju (koji se dostavlja Ministarstvu pravosuđa) i sustavu državne riznice razlikuju se od rashoda u knjigovodstvenim evidencijama ustanova u kojima se isti iskazuju temeljem nastanka poslovnog događaja. Tako primjerice rashodi nastali u 2014. godini (i evidentirani u glavnoj knjizi kao rashodi 2014. godine), a plaćeni u 2015. godini, iskazuju se u sustavu državne riznice u 2015. godini. Plaćene predujmove je potrebno u izvještaju iskazati na rashodovnoj strani. Transakcije i poslovni događaji koji dovode do odljeva sredstava s računa, a nikada ne postaju rashodi, ne iskazuju se u ovom izvještaju.

Rashodi i izdaci u izvještaju koji ustanove dostavljaju Ministarstvu pravosuđa trebaju biti iskazani, uz ekonomsku klasifikaciju, također i po:

* izvorima financiranja,
* aktivnostima i projektima, te
* funkcijskom području.

Ministarstvo pravosuđa će dati uputu o navedenom za svaku ustanovu.

Sredstva na računu ustanove na dan 1. siječnja 2015. godine iskazat će se kao početno stanje u izvještajima koje ustanova dostavlja Ministarstvu pravosuđa, a ono na temelju njega provodi evidencije u SAP sustavu. Saldo je potrebno u izvještaju iskazati zaduženjem računa 12921, a odobrenjem računa rezultata 922 Višak/manjak prihoda koji se analitički treba iskazati po izvorima financiranja, kako je pokazano tablicom u nastavku.

*Primjer: Izvještaj o mjesečnom ostvarenju i trošenju namjenskih prihoda i primitaka te vlastitih prihoda ustanove u sustavu izvršenja sankcija XY za siječanj 2015.*

|  |  |  |  |  |  |
| --- | --- | --- | --- | --- | --- |
| **Opis** | **Izvor** | **Aktivnost** | **Račun** | **Iznos** | |
| **Duguje** | **Potražuje** |
| 1. Početni saldo | 31 |  | 12921  9221166151 | 3.000 | 3.000 |
| 1. Prihodi | 31 | - | 661510000 |  | 6.000 |
| 61 | - | 663230000 |  | 2.000 |
| 1. Rashodi | 31 | AXXXXXX | 322310000 | 3.200 |  |
| 31 | AXXXXXXXX | 323520000 | 4.600 |  |
| 61 | KXXXXXX | 422410000 | 500 |  |
| 4. Razlika prihoda i rashoda financirana iz salda | - | - | 12921 |  | 300 |

**Bitno je naglasiti da ovaj izvještaj ne obuhvaća sredstva koja ustanove ostvaruju izravno iz državnog proračuna (Hrvatskog zavoda za zapošljavanje i sl.).**

Prikupljene podatke će za svaku ustanovu pojedinačno Ministarstvo pravosuđa unositi u SAP sustav državne riznice putem dokumenta EV do 10-tog u mjesecu za prethodni mjesec. Navedene dokumente treba spremiti kao odloženi dokument nakon čega ih treba ispisati te ovjerene i potpisane od strane kontrolora i ovjerovitelja dostaviti Ministarstvu financija, Službi za državno računovodstvo i računovodstvo neprofitnih organizacija radi odobrenja. Dakle, primjenjivat će se isti postupak kao kod naloga za preknjiženje (dokumenti tipa NP).

Ministarstvo pravosuđa u SAP sustav unosi analitički račun 12921 Ostala nespomenuta potraživanja tako da drugi dio računa bude broj glave bez prve znamenke. Primjerice Glava 11010 Zatvori i kaznionice, pa bi analitički račun na kojem ćemo iskazivati razliku prihoda i rashoda financirane iz salda glasio: 129211010.

1. Uredba (EU) br. 549/2013 Europskog parlamenta i Vijeća od 21. svibnja 2013. o Europskom sustavu nacionalnih i regionalnih računa u Europskoj uniji (dalje u tekstu „ESA 2010”) sadržava referentni okvir zajedničkih normi, definicija, klasifikacija i računovodstvenih pravila za izradu računa država članica za statističke potrebe Unije kako bi se dobili usporedivi rezultati među državama članicama. [↑](#footnote-ref-1)